CELEX: 32005D0317
Language: hu
Date: 2005-04-18 00:00:00
Title: 2005/317/EK: A Bizottság határozata (2005. április 18.) a kukoricatermékekben a nem engedélyezett „Bt10” géntechnológiával módosított szervezetre vonatkozó szükségintézkedésekről (az értesítés a C(2005) 1257. számú dokumentummal történt) (EGT vonatkozású szöveg)

21.4.2005   
            
            
               HU
            
            
               Az Európai Unió Hivatalos Lapja
            
            
               L 101/14
            
         
      A BIZOTTSÁG HATÁROZATA
   
   (2005. április 18.)
   a kukoricatermékekben a nem engedélyezett „Bt10” géntechnológiával módosított szervezetre vonatkozó szükségintézkedésekről
   (az értesítés a C(2005) 1257. számú dokumentummal történt)
   (EGT vonatkozású szöveg)
   (2005/317/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó Szerződésre,
   tekintettel az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikke (1) bekezdésére,
   mivel:
   
               (1)
            
            
               A géntechnológiával módosított élelmiszerekről és takarmányokról szóló, 2003. szeptemberi 22-i 1829/2003/EK európai parlament és tanácsi rendelet (2) 4. cikkének (2) bekezdése és 16. cikkének (2) bekezdése rendelkezik arról, hogy semmilyen géntechnológiával módosított élelmiszert vagy takarmányt nem lehet forgalomba hozni a rendelettel összhangban megadott engedély nélkül. Szintén e rendelet 4. cikkének (3) bekezdése és 16. cikkének (3) bekezdése írja elő, hogy a géntechnológiával módosított élelmiszert vagy takarmányt csak akkor lehet engedélyezni, ha kérelmezője megfelelő és kielégítő mértékben bizonyította, hogy a termék nem gyakorol kedvezőtlen hatást az emberi egészségre, az állati egészségre vagy a környezetre, nem téveszti meg a fogyasztót, és nem különbözhet a helyettesíteni kívánt élelmiszertől olyan mértékben, hogy szokásos elfogyasztása táplálkozási szempontból hátrányos legyen a fogyasztóra nézve.
            
         
               (2)
            
            
               2005. március 22-én az Amerikai Egyesült Államok hatóságai (az USA hatóságai) arról tájékoztatták a Bizottságot, hogy a közösségi forgalomba hozatali engedéllyel nem rendelkező, „Bt10” géntechnológiával módosított kukoricával fertőzött kukorica-készítményeket (a fertőzött termékeket) valószínűleg 2001. óta exportálják a Közösségbe, és feltehetően továbbra is folytatják az exportot. Ezenkívül e hatóságok tájékoztatták a Bizottságot, hogy e termékeknek az Amerikai Egyesült Államokban való forgalomba hozatalát nem engedélyezték.
            
         
               (3)
            
            
               A tagállamok ellenőrzési kötelezettségeinek sérelme nélkül, a fertőzött termékek lehetséges importjával kapcsolatban meghozandó intézkedésekre a gyors és hatékony fellépéseket lehetővé tevő, átfogó és közös megközelítéseket kell alkalmazni, és el kell kerülni a helyzet eltérő kezelését a tagállamok közötti különböző kezelését.
            
         
               (4)
            
            
               A 178/2002/EK rendelet 53. cikke előírja a Közösségből származó vagy harmadik országból behozott élelmiszerre és takarmányra vonatkozó szükségintézkedések elfogadását az emberek egészsége, az állatok egészsége vagy a környezet védelme érdekében, amennyiben az érintett tagállami intézkedésekkel a kockázatot nem lehet megfelelően csökkenteni.
            
         
               (5)
            
            
               Bár a termékek fertőzöttségét 2004 decemberében jelentette az USA hatóságainak a Syngenta, amely a géntechnológiával módosított „Bt10” kukoricát előállította, az Európai Élelmiszer-biztonsági Hatóság (a hatóság) számára a géntechnológiával módosított „Bt10” kukorica biztonságának értékeléséhez szükséges, az 1829/2003/EK rendeletben előírt adatokat sem a Syngenta, sem az USA hatóságai nem bocsátották rendelkezésre. A hatóság (3) kijelentése alapján az adatok hiányában a „Bt10” biztonságát még nem erősítették meg.
            
         
               (6)
            
            
               A géntechnológiával módosított „Bt10” kukorica biztonságának értékelését, valamint ezen keresztül az egészségvédelem Közösségben választott magas szintjének elérését lehetővé tévő adatok hiányát tekintve, valamint a 178/2002/EK rendelet 7. cikkében előírt elővigyázatossági elv figyelembe vételével az 1829/2003/EK rendelettel összhangban nem engedélyezett termékek kockázatát feltételezve indokolt szükségintézkedéseket tenni a fertőzött termékek közösségi forgalomba hozatalának megakadályozására.
            
         
               (7)
            
            
               A 178/2002/EK rendeletben maghatározott általános követelményeknek megfelelően az élelmiszer- és takarmányipari vállalkozóknak az elsődleges jogi felelőssége, hogy az ellenőrzésük alatt álló élelmiszeripari vállalkozáson belül az élelmiszerek vagy a takarmányok élelmiszerjogi követelményeknek való megfelelőségét biztosítsák, és e követelmények betartását ellenőrizzék. Annak bizonyítása, hogy a fertőzött termékek nem kerültek forgalomba, a termék első forgalomba hozataláért felelős vállalkozó feladata. A fenti cél elérése érdekében a szükségintézkedések megkövetelik, hogy az Amerikai Egyesült Államokból a közösségbe importált egyedi termékek szállítmányait csak akkor lehessen forgalomba hozni, ha azokhoz mellékelik az analitikai bizonylatot, amely bemutatja, hogy a termékek nem fertőzöttek géntechnológiával módosított „Bt10” kukoricával. Az analitikai bizonylatot nemzetközileg elismert szabványok alapján egy akkreditált laboratórium állítja ki.
            
         
               (8)
            
            
               Az ellenőrzések megkönnyítése érdekében minden forgalomba hozott, géntechnológiával módosított élelmiszert és takarmányt hitelesített kimutatási módszerrel kell vizsgálni. A Syngenta vállalatot felkérték, hogy bocsássa rendelkezésre a géntechnológiával módosított „Bt10” kukorica kimutatási módszerét és a kontrollmintákat. Következésképpen az 1829/2003/EK rendelet 32. cikkében említett közösségi referencia-laboratóriumot (CRL) felkérték, hogy hitelesítse a termékre vonatkozó kimutatási módszert a Syngenta által benyújtott adatok alapján. A kimutatási módszert a Syngenta rendelkezésre bocsátotta, és az megtalálható a következő címen is: http://gmo-crl.jrc.it
            
         
               (9)
            
            
               Figyelembe véve azt, hogy az e határozatban előírt intézkedéseknek arányosaknak kell lenniük, és csak annyiban korlátozhatják a kereskedelmet, amennyiben az feltétlenül szükséges, az intézkedések csak azokra a termékekre vonatkoznak, amelyek géntechnológiával módosított „Bt10” kukoricával fertőzöttek lehetnek. Az USA hatóságaitól kapott információk alapján sem a géntechnológiával módosított szemes kukorica, sem az abból előállított termék nem kerül behozatalra az Amerikai Egyesült Államokból a Közösségbe a kukoricaglutén takarmány és a takarmányozási célú sörtönköly kivételével. Ennek megfelelően az utóbbi termékekre kell alkalmazni az említett intézkedéseket.
            
         
               (10)
            
            
               A Bizottság kérése ellenére az USA hatóságai az Amerikai Egyesült Államokban az e termékekre vonatkozó elkülönítési vagy nyomon követhetőségi intézkedések hiánya miatt nem tudtak arra vonatkozóan biztosítékot nyújtani, hogy a „Bt10” nincs jelen a géntechnológiával módosított szervezeteket tartalmazó vagy azokból előállított, a Közösségbe behozott kukaricaglutén takarmányban és sörtönkölyben.
            
         
               (11)
            
            
               Az élelmiszerekre tekintettel a Bizottság számára rendelkezésre bocsátott adatok alapján az Amerikai Egyesült Államokból behozott, géntechnológiával módosított kukoricát nem használják a Közösségben élelmiszerek előállítása során. A tagállamoknak azonban meg kell vizsgálniuk, hogy jelen vannak-e a piacon géntechnológiával módosított kukoricát tartalmazó élelmiszerek, és hogy azok nem fertőzöttek-e „Bt10”-zel. A tagállamok által szolgáltatott információk alapján a Bizottság megfontolja, hogy szükség van-e megfelelő intézkedésre.
            
         
               (12)
            
            
               Ezen intézkedéseket 6 hónap múlva értékelni kell annak megítélése érdekében, hogy azokra továbbra is szükség van-e.
            
         
               (13)
            
            
               Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   Alkalmazási kör
   A határozat az Amerikai Egyesült Államokból származó következő termékekre vonatkozik:
   
               —
            
            
               a 2309 90 20 KN-kód alá tartozó, géntechnológiával módosított kukoricát tartalmazó vagy abból előállított kukoricaglutén takarmány,
            
         
               —
            
            
               a 2303 30 00 KN-kód alá tartozó, géntechnológiával módosított kukoricát tartalmazó vagy abból előállított sörtönköly.
            
         2. cikk
   A forgalomba hozatal feltételei
   (1)   A tagállamok csak abban az esetben engedélyezhetik az 1. cikkben említett termékek első forgalomba hozatalát, ha a szállítmányt a géntechnológiával módosított „Bt10” kukorica eseti kimutatására alkalmas és hitelesített módszeren alapuló, egy akkreditált laboratórium által kibocsátott eredeti analitikai bizonylat kíséri, amely bemutatja, hogy a termék nem tartalmaz „Bt10” kukoricát vagy „Bt10” kukoricából előállított takarmányt.
   Amennyiben az 1. cikkben említett termékek szállítmánya megosztott, a megosztott szállítmány minden egyes részéhez mellékelni kell az (1) bekezdésben előírt analitikai bizonylat hitelesített másolatát.
   (2)   Ilyen analitikai bizonylat hiányában a Közösségben székhellyel rendelkező, a termék első forgalomba hozataláért felelős vállalkozónak meg kell vizsgáltatnia az 1. cikkben említett termékeket annak bemutatására, hogy az nem tartalmaz „Bt10” kukoricát vagy „Bt10” kukoricából előállított takarmányt. Az analitikai bizonylat kézhezvételéig a szállítmányt nem szabad a Közösségben forgalomba hozni.
   (3)   A pozitív (kedvezőtlen) eredményekről a tagállamok az élelmiszerekre és takarmányokra vonatkozó sürgősségi riasztórendszeren keresztül értesítik a Bizottságot.
   3. cikk
   Egyéb ellenőrző intézkedések
   A tagállamok megteszik a megfelelő intézkedéseket – beleértve az 1. cikkben említett, forgalomba hozott termékeken elvégzett véletlenszerű mintavételeket és elemzéseket is – annak igazolására, hogy ezek a termékek nem tartalmaznak „Bt10” kukoricát vagy „Bt10” kukoricából előállított takarmányt. A pozitív (kedvezőtlen) eredményekről az élelmiszerekre és takarmányokra vonatkozó sürgősségi riasztórendszeren keresztül értesítik a Bizottságot.
   4. cikk
   Fertőzött szállítmányok
   A tagállamok megteszik a szükséges intézkedéseket annak biztosítására, hogy az 1. cikkben említett olyan termékek, amelyekről bebizonyosodik, hogy „Bt10” kukoricát vagy „Bt10” kukoricából előállított takarmányt tartalmaznak, ne kerüljenek forgalomba.
   5. cikk
   Költségek megtérítése
   A tagállamok biztosítják, hogy a 2. és 4. cikk végrehajtása során felmerülő költségeket az a vállalkozó viselje, aki a terméket elsőként hozza forgalomba.
   6. cikk
   Az intézkedés felülvizsgálata
   Ezt a határozatot legkésőbb 2005. október 31-ig felül kell vizsgálni.
   7. cikk
   Címzettek
   E határozatnak a tagállamok a címzettjei.
   
      Kelt Brüsszelben, 2005. április 18-án.
      
         
            a Bizottság részéről
         
         Markos KYPRIANOU
         
         
            a Bizottság tagja
         
      
   
   
      (1)  HL L 31., 2002.2.1., 1. o. A legutóbb az 1642/2003/EK rendelettel (HL L 245., 2003.9.29., 4. o.) módosított rendelet.
   
      (2)  HL L 268., 2003.10.18., 1. o.
   
      (3)  Az Európai Élelmiszer-biztonsági Hatóság 2005. április 12-én kiadott nyilatkozata.